als_Latn dik_Latn sag_Latn
16 fitore radhazi në Bundesliga. Nuk ka asgjë që e ndal lokomotivën e çmendur bavareze, kaloi bindshëm me fitore tenistike 6-1 transfertën me Wolfsburgun.
16 fitore radhazi në Bundesliga. Nuk ka asgjë që e ndal lokomotivën e çmendur bavareze, kaloi bindshëm me fitore tenistike 6-1 transfertën me Wolfsburgun dhe vëmendja menjëherë përqëndrohet te stacioni i radhës në Champions, ku do të presë Arsenalin në Allianz Arena, javën e ardhshme. Në “Volkswagen Arena”, të zotët e shtëpisë që nga minuta e parë treguan dhëmbët dhe agresivitet, me Bayernin që duket se e kishte të vështirë të manovronte. Nuk ishte ky starti më i mirë për galaktikët e Guardiolës që penalizohen në minutën e 17-të nga Naldo dhe tani duhet të sforcohen për të përmbysur rezultatin, diçka që ndodh rrallë kjo për bavarezët. Gjithsesi vetëm 10 minuta më pas, Shaqiri del fitimtar në duelin me Benaglio, duke rikthyer lojën në ekuilibër me një gjuajtje tepër potente.
Pjesa e parë mbyllet në shifrat 1-1 me Wolfsburgun që tregoi se është një skuadër e fortë për t’u kaluar, ndërkohë që Bayernit i nevojitet një marsh më tepër për të parakaluar. Loja rifillon dhe skuadra e ujqërve vazhdon të ushtrojë presion. Guardiola nuk është aspak i kënaqur dhe realizon dy ndërrime të njëpasnjëshme. Thiago Alcantara futet në vend të Xherdan Shaqirit, ndërsa Mandzukiç zë vendin e Kroos. Frymëmarrje te Bayerni. Ndryshimet japin menjëherë efekt me Thiagon që shërben për Muller dhe sulmuesi nuk gabon në të 63-ën por kalon skuadrën e tij përpara. Ky është Bayerni që të gjithë njohin, golat tani vijnë me aksione blic njëri pas tjetrit. Mandzukiç shënon të tretin për kampionët dhe të dytin personal që vulos takimin. Në të 71-ën shënoi edhe i rikthyeri Franck Ribéry, i cili nuk luante prej 2 Shkurtit. Për francezin shërbeu në mënyrë perfekte Robben, që pati rastin të gjuante vetë por Benaglio e detyroi të largohet nga porta. Goli i pestë sërish nga Muller në të 78-ën. Wolfsburgu nuk e meriton një disfatë kaq të thellë, por këto janë pasojat kur një sulmues i tillë e i pamëshirshëm gjen hapësira.
Në takimet e tjera, hap fals i Leverkusenit në luftën me Dortmundin për vendin e dytë në tabelën e Bundesligës. Skuadra e aspirinave, edhe pse ishte në avantazh, nuk mundi të shkonte më shumë se barazimi 1-1 në fushën e Hannoverit. Barazim 1-1 edhe mes Hamburgut dhe Eintracht Frankfurt, ndërsa Schalke shpartalloi 4-0 Hoffenheim falë të papërmbajtshmit Huntelaar, autor i një triplete, por edhe humbës i një penalltie. Tjetër zhgënjim nga Borussia Monchengladbach që nuk po arrin t’i shkëputet rezultateve negative. Skuadra e Lucien Favre u mund 1-2 në shtëpinë e saj nga Augsburg, ndërsa Stuttgarti u mjaftua me një barazim 2-2 përballë Eintracht Braunschweig.
als_Latn als_Latn als_Latn als_Latn